
Školský poriadok Jazykovej školy, Užhorodská 8, Košice vychádza zo zákona NR SR č. 245/2008 Z. z. o výchove a vzdelávaní (Školský zákon) v znení neskorších predpisov a vyhlášky MŠ SR č. 321/2008 Z. z. o jazykovej  škole. Poslucháči sú so Školským poriadkom oboznámení na začiatku školského roka na úvodnej hodine. Školský poriadok je sprístupnený na nástenke v hale školy a na  webovom sídle školy www.sjske.sk. Všetci poslucháči sú povinní sa s ním oboznámiť a dodržiavať ho.
Práva poslucháčov Jazykovej školy:
I. POSLUCHÁČ/-KA JAZYKOVEJ ŠKOLY MÁ PRÁVO:
1. poznať kritériá hodnotenia a klasifikácie jazykových zručností;
2. vysloviť svoj názor na priebeh vyučovania v kurze osobne v rozhovore s vyučujúcim, resp. v rozhovore s riaditeľom školy;
3. oboznámiť sa so Školským vzdelávacím programom;
4. dostať osvedčenie o absolvovaní časti Školského vzdelávacieho programu /po základnom, strednom, vyššom kurze/ po splnení kritérií pre dochádzku a hodnotenie jazykových zručností;
5. na vrátenie školného (nie zápisného), ak o to do 30. septembra písomne požiada a preukáže, že zo závažných osobných dôvodov nezačal navštevovať kurz cudzieho jazyka, na ktorý sa prihlásil. Škola akceptuje nasledujúce dôvody: vážne zdravotné problémy, príp. tehotenstvo - v obidvoch prípadoch je potrebné so žiadosťou doručiť aj potvrdenie od odborného lekára. Ďalším dôvodom je zmena bydliska do iného okresu. Začatím navštevovania kurzu poslucháč stráca nárok na vrátenie peňažných poplatkov;
6. podľa  VZN Košice č. 352 príspevok podľa § 9 ods. 1 na úhradu ročných nákladov v jazykovej škole sa neuhrádza za poslucháča, ak o to písomne požiada zriaďovateľa jazykovej školy a je členom domácnosti, ktorej sa poskytuje pomoc v hmotnej núdzi podľa osobitného predpisu. Na zníženie alebo odpustenie školného, ak je poslucháč poberateľom dávky v hmotnej núdzi a príspevkov k dávke v hmotnej núdzi; poslucháč v tomto prípade podáva žiadosť riaditeľstvu školy na konci školského roka spolu s aktuálnym potvrdením Úradu práce, sociálnych vecí a rodiny, kde je uvedené, za ktoré mesiace uplynulého školského roka poberal dávku v hmotnej núdzi alebo príspevkov k nej.
7. na vrátenie pomernej časti školného poslucháčom zrušeného kurzu, ak zrušenie kurzu nezapríčinili a ak ich nemožno preradiť do iného kurzu;
8. na vydanie aktuálneho potvrdenia o návšteve školy prostredníctvom vyučujúceho;
9. na opakovanie ročníka, ak nesplní kritériá pre postup do vyššieho ročníka alebo ak sa sám pre to rozhodne; na opakovaný ročník sa vzťahujú pre daný školský rok aktuálne poplatky školného a zápisného;
10. na vyučovanie v kultúrnom a čistom prostredí.
II. RODIČ, RESP. ZÁKONNÝ ZÁSTUPCA NEPLNOLETÉHO POSLUCHÁČA JAZYKOVEJ ŠKOLY
1. Má právo informovať sa o dochádzke svojho dieťaťa a jeho výsledkoch v učení sa cudzieho jazyka formou osobnej návštevy JŠ a rozhovorom s vyučujúcim kurzu, ktorý dieťa navštevuje. Prípadné vážnejšie problémy sa riešia za prítomnosti riaditeľa Jazykovej školy.



Povinnosti poslucháčov Jazykovej školy sú obsiahnuté v nasledujúcich častiach Školského poriadku:
ZÁPIS do kurzov Jazykovej školy:
1. Poslucháč, ktorý splnil kritéria pre postup do vyššieho ročníka a má záujem pokračovať v jazykovom vzdelávaní na Jazykovej škole, oznámi túto skutočnosť svojmu učiteľovi a je povinný sa zúčastniť zápisu do vyššieho ročníka zaplatením platby školného na nový školský rok a zápisného do stanoveného termínu v mesiaci jún. Výška školného a zápisného je zverejnená na nástenných tabuliach Jazykovej školy a na webovom sídle školy www.sjske.sk ; rozpis školného a zápisného je aktualizovanou súčasťou tohto Školského poriadku.
V prípade, že poslucháč navštevuje dva, príp. tri jazyky, platí zápisné iba raz.
2. Na voľné miesta do vyšších ročníkov a do 1. ročníkov organizuje škola zápis spravidla koncom júna; na voľné miesta v kurzoch je možné sa prihlásiť aj priebežne počas celého školského roka.
Druhé kolo zápisu prebieha v mesiaci september. Jazyková škola má právo preradiť poslucháča do kurzu inej úrovne podľa jeho znalostí a zručností, potom ako poslucháč absolvuje úvodné vyučovacie hodiny. 
Poslucháč sa riadi nasledujúcimi pokynmi:
1. Vybrať si vhodný kurz /pokročilosť, termín, učiteľ/ podľa vyveseného rozpisu.
2. Poradiť sa so zamestnancom školy v hale, ktorý Vás usmerní do triedy.
3. Ísť do triedy, konkrétne za učiteľom kurzu, prekonzultovať vhodnosť vybraného kurzu, vyzdvihnúť prihlášku.
4. Do 10. septembra v danom školskom roku vyplnenú prihlášku s  potvrdením o zaplatení poplatkov (ústrižky peňažnej poukážky/potvrdenia o bezhotovostnom prevode/výpisy z banky) doručiť učiteľovi kurzu osobne alebo poštou na adresu školy.
5. Poslucháčov prijímame do zaplnenia jednotlivých kurzov podľa poradia odovzdávania vyplnených prihlášok spolu s ústrižkami o zaplatení/kópiou dokladu o platbe.
6. Odovzdaním prihlášky s kópiou dokladu o platbe je poslucháč prijatý na štúdium.
7. Po zaplnení kurzu si vyhradzujeme právo zaradiť poslucháča do rovnakého kurzu s iným termínom a učiteľom.
8. Vyučovanie sa začína od druhého septembrového týždňa. Škola neoznamuje začiatok vyučovania, preto poslucháč nastúpi do kurzu, do ktorého sa zapísal podľa termínu v rozpise kurzov automaticky.
9. Ak zo strany poslucháča nevyhovuje časovo zvolený kurz pri zápise, po dohovore s vyučujúcim je možné vybrať si iný kurz aj v septembri.
Počas školského roka prebieha zápis online.
PODMIENKY POSTUPU DO VYŠŠIEHO ROČNÍKA A HODNOTENIE VEDOMOSTNÝCH A JAZYKOVÝCH ZRUČNOSTÍ
1. Postup poslucháča do vyššieho ročníka kurzu je podmienený hodnotením študijných výsledkov učiteľom kurzu výslednou známkou 1, 2 alebo 3.
2. úroveň vedomostí a jazykových zručností poslucháčov je hodnotená učiteľom kurzu priebežne počas celého školského roka. Táto úroveň musí byť zdokumentovaná pri polročnom a koncoročnom teste a známky sú zapisované do triednej knihy.

3. Prospech poslucháča sa hodnotí 4 stupňami: 1-výborný, 2-veľmi dobrý, 3-dobrý, 4-nevyhovel.
4. Počas každého polroka je poslucháč povinný absolvovať polročný a koncoročný test. Minimálna úspešnosť pri absolvovaných polročných a koncoročných testoch je 60%.

PODMIENKY ZÍSKANIA OSVEDČENIA O ABSOLVOVANÍ KURZU.
1. Podmienkou získania Osvedčenia o ukončení základného alebo špeciálneho kurzu Jazykovej školy je 70% dochádzka na hodiny a výsledné hodnotenie poslucháča učiteľom kurzu známkou 1, 2 alebo 3.
3. Vo výnimočných prípadoch (zdravotné dôvody atď.) môže učiteľ kurzu povoliť postup do vyššieho ročníka kurzu pri väčšej absencii, poslucháč však musí preukázať zvládnutie učiva. Pri výslednom hodnotení berie učiteľ kurzu do úvahy aktivitu na vyučovaní, domácu prípravu, ústny prejav poslucháča v cudzom jazyku na vyučovaní a predovšetkým výsledok polročného a koncoročného testu.
2. Osvedčenia o úspešnom absolvovaní základného, stredného alebo vyššieho kurzu, po splnení vyššie uvedených podmienok, vydáva riaditeľstvo školy.

DOCHÁDZKA
1. Poslucháč sa zápisom a zaplatením poplatkov zaväzuje pravidelne navštevovať vyučovanie kurzu a pravidelne sa na vyučovanie pripravovať. Na vyučovanie kurzu dochádza včas pred jeho začiatkom a vyučovanie opúšťa po jeho ukončení. Vo výnimočných prípadoch môže odísť z vyučovania aj skôr, poslucháč však informuje o tom vyučujúceho pred začiatkom vyučovania; zákonný zástupca neplnoletého poslucháča - žiaka ZŠ alebo SŠ, ktorý musí zo závažných dôvodov opustiť vyučovanie skôr, informuje o tom vyučujúceho písomne alebo telefonicky pred začiatkom vyučovania.
2. Prípadnú neúčasť na vyučovaní zo známych dôvodov oznámi poslucháč vyučujúcemu vopred, u neplnoletých poslucháčov oznámi neprítomnosť jeho zákonný zástupca písomnou formou, resp. osobne; v prípade choroby, nepredvídaných rodinných udalostí a podobne sa  ospravedlňuje plnoletý poslucháč a zákonný zástupca neplnoletého poslucháča najneskôr do termínu nasledujúceho vyučovania kurzu.
3. V prípade neprítomnosti na vyučovaní je poslucháč povinný doplniť si neabsolvované učivo a informovať sa ohľadom úloh v rámci domácej prípravy na nasledujúce vyučovanie.
Požiadavky, ktoré sa kladú na poslucháča Jazykovej školy v rámci jazykového vzdelávania, nevyhnutne predpokladajú, že bude aktívne, vedome a cielene pristupovať k osvojeniu si cudzieho jazyka, nielen na hodinách jazykového kurzu, ale aj v rámci samoštúdia.




PRIEBEH VYUČOVANIA
1. Interné kurzy majú vyučovanie v budove školy v štyroch základných termínoch:
10,35 - 12,05 hod.; 14,50 - 16,20 hod.; 16,30 - 18,00 hod.; 18,05 - 19,35 hod.
2. Po dohovore s poslucháčmi a riaditeľom školy možno kurzy začínať aj v iných termínoch.
3. Vyučovania sa smie zúčastniť iba prijatý poslucháč, ktorý vyplatil predpísané poplatky, splnil predpísané požiadavky pre daný kurz a plne rešpektuje platnú legislatívu súvisiacu s Jazykovou školou a Školský poriadok JŠ.
4. Zasadací poriadok v triedach je voľný, vyučujúci ho však môže meniť podľa potreby.
5. Učebnice a iný materiál si poslucháči obstarávajú sami podľa pokynov vyučujúceho.
6. Zvukový alebo obrazový materiál, ako napr. CD alebo DVD-nosiče, a podobne škola poslucháčom nezapožičiava.
7. Vyučovanie v kurzoch sa riadi podľa platného rozvrhu hodín a spôsobu delenia jednotlivých kurzov uverejneného na nástennej tabuli školy a na webovom sídle školy. Nevyučuje sa v čase školských prázdnin, v čase štátnych sviatkov a v čase, keď to nepovoľujú prevádzkovo-organizačné dôvody (najviac 5 dní v školskom roku).
8. Poslucháč neruší vyučovanie kurzu:
1) používaním - mobilného telefónu - ten má vypnutý a v taške, použiť ho môže len v nevyhnutných, odôvodnených prípadoch so súhlasom vyučujúceho;
2) neskorým príchodom na vyučovanie a skorším odchodom z vyučovania.
9. Poslucháči sledujú aktuálne informácie o zmene organizácie vyučovania na webovom sídle školy.

BEZPEČNOSŤ A HYGIENA 
 Poslucháči vstupujú do budovy školy najskôr 15 minút pred začiatkom svojho vyučovania a opúšťajú budovu bezprostredne po ukončení vyučovania kurzu. Musia pritom dbať na to, aby svojím správaním nenarušovali prebiehajúce vyučovanie v iných kurzoch a neohrozovali vlastnú ani cudziu bezpečnosť.
 V budove školy nie je počas prevádzky školy zabezpečovaný dozor na chodbách školy. Poslucháči sú povinní sa správať zodpovedne a dodržiavať pravidlá slušnosti a bezpečnosti do takej miery, aby neohrozili seba ani ostatných poslucháčov, učiteľov a ostatných zamestnancov v budove školy.
• Bezprostredne pred začiatkom vyučovania sedia poslucháči v triede a čakajú na príchod vyučujúceho. Nevykláňajú sa z okien a nesedia na parapetných doskách.
Poslucháči sa zdržiavajú len v priestoroch učební jazykovej školy; neničia školský majetok a v záujme bezpečnosti nemanipulujú so žalúziami, tabuľami a ďalším zariadením triedy; škody, ktoré vzniknú úmyselným poškodením majetku alebo poškodením z nedbanlivosti, uhrádza poslucháč alebo jeho zákonný zástupca.
• Je zakázané behať a pohybovať sa po chodbách školy na kolieskových korčuliach, kolobežkách; taktiež je zakázaný vstup do budovy školy s bicyklom, skateboardom.
• V budove školy je zakázané fajčiť, používať alkoholické nápoje a iné omamné látky; taktiež je neprípustné, aby poslucháč navštevoval kurz pod vplyvom alkoholu alebo iných omamných látok. Ďalej je zakázané nevhodne sa správať v priestoroch školy a na školských akciách mimo školy. Ide o vulgárne vyjadrovanie sa v ústnej a písomnej podobe, prípady zosmiešňovania, hanlivých prezývok, bitiek, vyhrážania, ponižovania, prejavy šikanovania, vydieranie, falšovanie. Tieto budú po prerokovaní s triednym učiteľom na pedagogickej rade riešené ako závažné porušenie Školského poriadku.
• V prípade vzniku mimoriadnych udalostí v budove školy a pri následne nariadenej evakuácii sa poslucháči jazykovej školy riadia pokynmi svojho vyučujúceho.
Ak dôjde k porušeniu Školského poriadku Jazykovej školy, Užhorodská 8 zo strany poslucháča, využije Jazyková škola možnosti napomenutia. V prípade závažného, resp. opakovaného porušenia Školského poriadku, využije možnosti vylúčenia poslucháča zo štúdia na Jazykovej škole.
Podrobné informácie k štúdiu na Jazykovej škole nájde poslucháč na webovom sídle školy www.sjske.sk.
PaedDr. Martina Bakajsa
                                                                                                                                                                   riaditeľka školy

